Document ID: 32010L0068

KOMISIJAS DIREKTĪVA 2010/68/ES
(2010. gada 22. oktobris),
ar ko groza Padomes Direktīvu 96/98/EK par kuģu aprīkojumu
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1996. gada 20. decembra Direktīvu 96/98/EK par kuģu aprīkojumu (1) un jo īpaši tās 17. pantu,
tā kā:
(1)
Direktīvas 96/98/EK vajadzībām starptautiskās konvencijas un testēšanas standarti jāpiemēro to jaunākajā redakcijā.
(2)
Tā kā kopš 2009. gada 6. aprīļa, kad Direktīva 96/98/EK tika grozīta pēdējo reizi, ir stājušies spēkā grozījumi starptautiskajās konvencijās un piemērojamos testēšanas standartos, šie grozījumi skaidrības labad ir jāiekļauj minētajā direktīvā.
(3)
Starptautiskā Jūrniecības organizācija un Eiropas standartizācijas organizācijas ir pieņēmušas standartus, tostarp sīki izstrādātus testēšanas standartus vairākām aprīkojuma iekārtām un ierīcēm, kuras uzskaitītas Direktīvas 96/98/EK A.2 pielikumā vai kuras, lai gan nav uzskaitītas, ir uzskatāmas par atbilstošām minētās direktīvas vajadzībām. Tādēļ šādas aprīkojuma iekārtas un ierīces ir jāiekļauj A.1 pielikumā vai attiecīgā gadījumā jāpārceļ no A.2 pielikuma uz A.1 pielikumu.
(4)
Tādēļ Direktīva 96/98/EK ir attiecīgi jāgroza.
(5)
Šajā direktīvā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja (COSS),
IR PIEŅĒMUSI ŠO DIREKTĪVU.
1. pants
Direktīvas 96/98/EK A pielikumu aizstāj ar šās direktīvas pielikumu.
2. pants
Ja aprīkojums, kas uzskaitīts kā “jauna pozīcija” A.1 pielikuma 1. ailē vai kā pārcelts no A.2 pielikuma uz A.1 pielikumu, ir izgatavots līdz 3. panta 1. punktā minētajai dienai atbilstīgi līdz minētajai dienai spēkā esošajām tipa apstiprināšanas procedūrām dalībvalsts teritorijā, tad šādu aprīkojumu var laist tirgū un uzstādīt Kopienas kuģī divu gadu laikā pēc minētās dienas.
3. pants
1. Dalībvalstis vēlākais 2011. gada 10. decembrī pieņem un publicē normatīvos un administratīvos aktus, kas vajadzīgi, lai izpildītu šās direktīvas prasības. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šās direktīvas atbilstības tabulu.
Tās piemēro minētos noteikumus no 2011. gada 10. decembra.
Kad dalībvalstis pieņem minētos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
4. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2010. gada 22. oktobrī

Labels: 7
8
13